KIRJALLINEN KYSYMYS P-1719/99 esittäjä(t): Giuseppe Nisticò (PPE-DE) komissiolle. Lentohinnat.



Virallinen lehti nro 203 E , 18/07/2000 s. 0031 - 0031



KIRJALLINEN KYSYMYS P-1719/99 esittäjä(t): Giuseppe Nisticò (PPE-DE) komissiolle (27. syyskuuta 1999) Aihe: Lentohinnat - Komissio ja tuomioistuin ovat toimivaltansa puitteissa jo pitkään kehottaneet eurooppalaisia lentoyhtiöitä noudattamaan toiminnassaan vapaan kilpailun periaatteita ja ottamaan huomioon matkustajien odotukset. - Monille kansallisille lentoyhtiöille, mm. Alitalialle, on myönnetty valtavia summia valtion tukea komission suostumuksella. - Lentoliikennettä säädellään lähes kokonaisuudessaan yhteisön määräyksillä, joiden noudattamista komissio valvoo tarkkojen sääntöjen perusteella. - Italian kotimaanlentojen kilometritariffit, etenkin Etelä-Italiaan suuntautuvilla suorilla lennoilla, ovat paljon korkeammat kuin muilla Euroopan reiteillä. - Eteläisten alueiden kehitysmahdollisuuksien kannalta tilanne on erittäin epäoikeudenmukainen. Varsinkin Kalabria kärsii tilanteesta maantieteellisen sijaintinsa vuoksi. - Yhteisön säädöksissä todetaan, että julkisen liikenteen sopimukset ovat paras tapa ottaa huomioon epäsuotuisassa asemassa olevien väestönosien tarpeet. - Euroopan parlamentin kuulemistilaisuudessa Romano Prodi ilmaisi olevansa valmis asettumaan parlamentin aloitteiden taakse. - Katsooko komissio, että yhteisön säädöksissä määriteltyjä periaatteita ja sääntöjä noudatetaan tyydyttävällä tavalla? - Voitaisiinko komission mielestä julkisia palvelusopimuksia käyttää kansallisen tason lisäksi myös aluetasolla? - Aikooko komissio pyrkiä siihen, että koko EU:ssa otetaan käyttöön yhteiset kilometritariffit, mahdollisesti tietyin vaihteluvälein, yhtenäisyyden ja integraation lisäämiseksi yhteisön sisällä? Loyola de Palacion komission puolesta antama vastaus (21. lokakuuta 1999) Kolmannen ilmailualan paketin muodostavat yhteisön lentoliikenteen harjoittajien toimiluvista 23 päivänä heinäkuuta 1992 annettu neuvoston asetus (ETY) N:o 2407/92(1), yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annettu neuvoston asetus (ETY) N:o 2408/92(2) ja lentoliikenteen kuljetus- ja rahtimaksuista 23 päivänä heinäkuuta 1992 annettu neuvoston asetus (ETY) N:o 2409/92(3). Nämä säädökset ovat tulleet voimaan 1. tammikuuta 1993 ja ne ovat vapauttaneet lentoliikenteen yhteisössä. Erityisesti asetuksen N:o 2409/92 säännökset sallivat yhteisön lentoliikenteen harjoittajien määrätä lentojen hinnat vapaasti. Komissio ei aio ehdottaa muutosta tähän säädökseen. Komission mielestä voimassa olevat säädökset kattavat parlamentin jäsenen esille tuomat asiat. Ensinnäkin vapaa kilpailu on laskenut eurooppalaisen lentoliikenteen hintoja. Toiseksi asetuksen (ETY) N:o 2408/92 4 artiklassa säädetään, että jäsenvaltiot voivat tietyissä olosuhteissa asettaa julkisen palvelun velvoitteita ja erityisesti rajoittaa hinnoitteluvapautta. Viimeksi mainittuja säännöksiä monet jäsenvaltiot ovat soveltaneet tyydyttävästi yli sata kertaa 1. tammikuuta 1993 lähtien useimmiten kehitysalueiden pyynnöstä, jotka haluavat, että asianmukaiset ja jatkuvat lentoyhteydet ovat myös heidän ulottuvillaan. Italia ei ole vielä soveltanut näitä säännöksiä kotimaisiin reitteihinsä. (1) EYVL L 240, 24.8.1992. (2) EYVL L 240, 24.8.1992. (3) EYVL L 240, 24.8.1992.